S-153/2017

Mál þetta, sem þingfest var og dómtekið fimmtudaginn 23. nóvember sl., er höfðað með ákæru lögreglustjórans á Suðurlandi þann 24. ágúst sl., á hendur A

I. fyrir umferðarlagabrot

með því að hafa, að kvöldi mánudagsins 26. júní 2017, ekið bifreiðinni […] sviptur ökurétti ævilangt og með 108 km hraða á klukkustund austur Suðurlandsveg við Gljúfurárholt í Sveitarfélaginu Ölfusi, þar sem leyfður hámarkshraði var 90 km á klukkustund.

Teljast brot ákærða varða við 2. mgr. 37. gr. og 1. mgr. 48. gr., sbr. 1. mgr. 100. gr. umferðarlaga nr. 50, 1987.

II. fyrir umferðarlagabrot

með því að hafa, síðdegis mánudaginn 24. júlí 2017, ekið bifreiðinni […] sviptur ökurétti ævilangt og undir áhrifum áfengis (vínandamagn í blóði 0,85‰) austur Suðurlandsveg og inn á Akureyjarveg í Rangárþingi eystra.

Teljast brot ákærða varða við 1. mgr. 48. gr. og 1. mgr., sbr. 2. mgr. 45. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.

Ákærði mætti ekki við þingfestingu málsins þrátt fyrir lögmæta birtingu ákæru þann 3. nóvember sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðum gögnum hefur ákærði, sem er fæddur árið 1975, sex sinnum áður sætt refsingu, í öll skiptin meðal annars vegna ölvunaraksturs. Þann 10. nóvember 1997 var ákærði fundinn sekur um brot gegn 45. og 48. gr. umferðarlaga nr. 50/1987 og honum gert að sæta fangelsi í þrjá mánuði, en refsingin var að hluta til skilorðsbundin til tveggja ára. Var hann þá jafnframt sviptur ökurétti ævilangt, en honum var veitt heimild til ökuréttar á ný þann 12. nóvember 2002. Þann 1. desember 2003 var ákærða gerð sekt fyrir að hafa þann 10. maí sama ár, ekið ölvaður og hann jafnframt sviptur ökurétti í tvo mánuði. Þann 14. apríl 2005, var ákærði meðal annars fundinn sekur um ölvunarakstur, og honum gerð sekt. Var hann þá jafnframt sviptur ökurétti í þrjú ár. Þann 18. nóvember 2009 var ákærði enn fundinn sekur um ölvunarakstur, honum gert að sæta fangelsi í 30 daga og hann jafnframt sviptur ökurétti ævilangt. Samkvæmt sakavottorði tók ákærði framangreinda fangelsisrefsingu út með samfélagsþjónustu er hann lauk þann 5. apríl 2011. Þann 15. júní 2016 var ákærði meðal annars fundinn sekur um að hafa þann 16. desember 2015, ekið undir áhrifum áfengis sem og fíkniefna. Var hann þá dæmdur til að sæta fangelsi í 30 daga, auk þess sem ævilöng svipting ökuréttar hans var ítrekuð. Loks var ákærða þann 27. október sl., með dómi, er stendur óhaggaður, fundinn sekur um ölvunarakstur og akstur sviptur ökurétti og honum gerð sekt. Að framangreindu virtu er ljóst að ákærði er nú, auk hraðaaksturs og aksturs sviptur ökurétti, fundinn sekur um margítrekaðan ölvunaraksturs. Þá er ljóst að brot þau sem ákærði er nú sakfelldur fyrir eru framin fyrir uppkvaðningu síðastgreinds dóms og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940.

Refsing ákærða er að virtum sakaferli hans hæfilega ákveðin fangelsi í fjóra mánuði. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga sviptingu ökuréttar ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 35.498 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A, sæti fangelsi í fjóra mánuði.

Áréttuð er ævilöng svipting ökuréttar ákærða.

Ákærði greiði allan sakarkostnað, 35.498 krónur.

S-kvk-nf I-kvk-nf.